Geloofsvrae: Gawes en Vrug - www.bybelkennis.co.za
by Mitch Kalp · Published 17/10/2011 · Updated 28/09/2014
Geloofsvrae: Gawes en Vrug – Adrio König
Gawes én vrug
Dit kan vreemd voorkom dat die beroemde hoofstuk oor die liefde (1Kor 13) die twee hoofstuke oor die gawes verdeel (12 en 14). Daar is selfs gepraat van velle papirus wat deurmekaar geraak het, 'n moontlikheid wat seker nie in beginsel buite beskouing gelaat kan word nie en soms ook aangebied word as oplossing vir vreemde volgordes in die Johannesevangelie.
In hierdie geval is dit egter heeltemal onvanpas omdat dit die presiese punt verduister wat Paulus wil maak. Die probleem in Korinte was dat die gawes onenigheid en jaloesie veroorsaak het. Dit is presies die teendeel van wat hulle bedoel is om te doen. Die probleem het gekom omdat daar kompetisie ontstaan het oor wie se gawe die belangrikste is. Daarteenoor stel die apostel dan `die allerbeste,' die liefde. Die manier waarop die gawes in die gemeente moet funksioneer is in liefde. En ons weet die liefde is die belangrikste deel van die vrug van die Gees, en Paulus verwys inderdaad ook in hierdie hoofstuk na sommige van die ander elemente van die vrug: geduld en vriendelikheid, blydskap, en impliseer verder ook nederigheid en vrede. Wat hy dus eintlik doen, is om as deel van die bespreking van die gawes, die vrug ter sprake te bring as die onontbeerlike atmosfeer waarbinne die gawes moet funksioneer om die gemeente te bou en nie te breek nie. Dit maak die liefdeshoofstuk wesenlik deel van die hoofstukke oor die gawes, want gawes en vrug hoort bymekaar.